जहाज नचल्दा खेलाडी ल्याउनै समस्या
यही चैत २६ गतेदेखि जुम्लामा हुन लागेको तेस्रो जुम्ला रारा अल्ट्रा म्याराथनमा सहभागी हुन नाम दर्ता गराएका १४ जना विदेशी खेलाडी काठमाडौंमै रहनुपर्ने हो कि भन्दै आयोजक चिन्तामा छन् ।
जुम्ला — यही चैत २६ गतेदेखि जुम्लामा हुन लागेको तेस्रो जुम्ला रारा अल्ट्रा म्याराथनमा सहभागी हुन नाम दर्ता गराएका १४ जना विदेशी खेलाडी काठमाडौंमै रहनुपर्ने हो कि भन्दै आयोजक चिन्तामा छन् ।पर्यटक बोक्ने भन्दै सबै जहाज पूर्वतिर हानिएपछि विदेशी खेलाडीलाई म्याराथनमा सहभागी हुन असहज भएको कर्णाली स्पोर्टस् क्लब जुम्लाका अध्यक्ष सरोज शाहीले जानकारी दिए । उनीहरुले काठमाडौंबाट जुम्ला आउनको लागि असहज भइरहेको खबर गरेको उनले बताए । उनले भने, ‘जुम्ला चल्ने जहाज कम्पनीसँग सम्पर्क गर्दा उडान गर्न नसकिने भनिरहेका छन् । यो अवस्थामा खेलाडी जुम्ला पुर्‍याउन समस्या भइरहेको छ ।’जुम्लामा सीता, तारा, समिट र नेपाल एयरलाइन्सको जहाज उडान भर्छन् । तर, अहिले सबै जहाज पूर्वतिर गएका छन् । नेपाल नागरिक उड्ययन प्राधिकरण कार्यालय जुम्लाका निमित्त प्रमुख ध्रुव पाण्डेले सबै जहाजले दुई चार दिन जुम्ला नचल्ने जानकारी दिएको बताए । उनले भने, ‘आइतबारदेखि कुनै पनि उडान हुने छैन । चार्टर फलाइटको पनि कुनै तालिका आइपुगेको छैन । ’पर्यटक ओसार्न जहाज पूर्वतिर केन्द्रित भएपछि दुर्गम जिल्लाका यात्रुले निकै सास्ती बेहोर्नु परिरहेको छ । कर्णाली खेलकुद परिषद्का सदस्यसमेत रहेका शाहीले उडान नहुँदा म्याराथनमा खेलाडी सहभागी गराउन कठिन भइरहेको बताए । 'कर्णालीमा बेमौसममा जहाज खाली हुँदैनन् । तर, जब पूर्वतिर पर्यटक ओसार्ने समय आउँछ । कर्णाली छाडेर जान्छन् यो राम्रो भएन,' उनले भने, ‘कर्णालीका यात्रु जहिले पनि समस्यामा परिरहन्छन् । विदेशी खेलाडी कताबाट ल्याउने भन्ने विषयमा गहन छलफल भइरहेको छ ।' सन् २०१९ मा पनि विदेशी खेलाडीलाई म्याराथन हुनुभन्दा एक हप्ताअघि नै जुम्लामा पुगेर अभ्यास गरेका थिए ।काठमाडौंमा रहेका १४ जना विदेशी खेलाडी ल्याउन जहाजहरुलाई उडानका लागि पहल भइरहेको भएपनि कुनै सुनुवाइ हुन सकेको सरोकारवालाहरुले बताएका छन् ।चैत २६ गते हुन लागेको जुम्ला रारा अल्ट्रा म्याराथनको तयारी अन्तिम चरणमा पुगेको छ । म्याराथनका लागि हाल मुगु खण्डमा हिउँ जमिरहेकोले पन्छाउन जाने तयारी भइरहेको छ । कोरोनाका कारण दुई वर्ष म्याराथन हुन सकेको थिएन । म्याराथनमा सहभागी हुन त्रिभुवन आर्मी क्लबको टोली आउँदै छ । म्याराथनमा रुकुम,कालिकोट,धनगढी,सोलुखुम्बु देखि खेलाडीले नाम दर्ता गराइसकेका छन् । 